CELEX: 32016D0408
Language: hu
Date: 2016-03-10 00:00:00
Title: A Tanács (EU) 2016/408 végrehajtási határozata (2016. március 10.) a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló (EU) 2015/1601 határozat szerint Ausztriára jutó kérelmezői létszám 30 %-a áthelyezésének ideiglenes felfüggesztéséről

19.3.2016   
            
            
               HU
            
            
               Az Európai Unió Hivatalos Lapja
            
            
               L 74/36
            
         A TANÁCS (EU) 2016/408 VÉGREHAJTÁSI HATÁROZATA
   (2016. március 10.)
   a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló (EU) 2015/1601 határozat szerint Ausztriára jutó kérelmezői létszám 30 %-a áthelyezésének ideiglenes felfüggesztéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló, 2015. szeptember 22-i (EU) 2015/1601 határozatra (1), és különösen annak 4. cikke (5) és (7) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Tanács az Európai Unió működéséről szóló szerződés (EUMSZ) 78. cikkének (3) bekezdése alapján két határozatot fogadott el a nemzetközi védelem területén Olaszország és Görögország érdekében elfogadott átmeneti intézkedések megállapításáról. Az (EU) 2015/1523 tanácsi határozat (2) értelmében 40 000 nemzetközi védelmet kérelmezőt kell áthelyezni Olaszországból és Görögországból más tagállamokba. Az (EU) 2015/1601 határozat értelmében 120 000 nemzetközi védelmet kérelmezőt kell áthelyezni Olaszországból és Görögországból más tagállamokba.
            
         
               (2)
            
            
               Az (EU) 2015/1601 határozatot a harmadik országok állampolgárainak Olaszország és Görögország területére történő hirtelen beáramlása által jellemzett szükséghelyzet miatt fogadták el, valamint figyelemmel arra, hogy – összhangban a szolidaritás és a felelősség tagállamok közötti igazságos elosztásának elvével – égetően szükséges e tagállamok helyzetének gyors enyhítése. Ebből következik, hogy az egyes áthelyezési céltagállamoknak biztosítaniuk kell, hogy az áthelyezés rendszeresen, késedelem nélkül és kielégítő szinten történjen.
            
         
               (3)
            
            
               Az (EU) 2015/1601 határozat 4. cikke (5) bekezdésével összhangban a tagállamok kivételes körülmények fennállása esetén 2015. december 26-ig értesíthetik a Tanácsot és a Bizottságot arról, hogy ideiglenesen az említett cikk (1) bekezdésében foglaltak szerint rájuk jutó kérelmezői létszám legfeljebb 30 %-át jelentő mértékben nem tudnak részt venni az áthelyezési folyamatban, és ezt az Európai Unióról szóló szerződés (EUSZ) 2. cikkében rögzített alapvető értékekkel összhangban lévő, alapos indokokkal támasztják alá. A Bizottság feladata, hogy megvizsgálja az indokolást, és javaslatokat nyújtson be a Tanácsnak az áthelyezésnek az érintett tagállamra az említett határozat 4. cikkének (1) bekezdésében foglaltak szerint jutó kérelmezői létszám legfeljebb 30 %-át jelentő mértékben történő ideiglenes felfüggesztésére irányulóan. Indokolt esetben a Bizottság javasolhatja a tagállamra jutó kérelmezői létszám fennmaradó részének áthelyezésére irányadó határidőnek a határozat 13. cikkének (2) bekezdésében említett időpontot követő legfeljebb 12 hónapos időtartamra történő meghosszabbítását.
            
         
               (4)
            
            
               Ausztria kivételes körülményekkel és olyan szükséghelyzettel szembesül, amelyet harmadik országok állampolgárainak az ország területére történő hirtelen beáramlása jellemez.
            
         
               (5)
            
            
               Az Unióba irányuló szabálytalan határátlépések és az Unió-szerte zajló másodlagos migrációs mozgások jelentős növekedése következtében nemzetközi védelmet kérelmezők száma Ausztriában hirtelen megnőtt.
            
         
               (6)
            
            
               Az Eurostat adatai megerősítik, hogy Ausztriában hirtelen megnőtt a nemzetközi védelmet kérelmezők száma. A nemzetközi védelmet kérelmezők száma a 2014. január 1. és november 30. közötti időszakban regisztrált 23 835 főről a 2015. január 1. és november 30. közötti időszakban több mint 230 %-kal, 80 880 főre nőtt; 2015 szeptembere óta a nemzetközi védelmet kérelmezők havi száma több mint 10 000-re emelkedett. Annak ellenére, hogy a kérelmezők száma az EASO adatai szerint 2015 decemberében és 2016 januárjában is csökkent az előző hónapokhoz képest, a kérelmezők száma továbbra is magas marad.
            
         
               (7)
            
            
               2015-ben a nemzetközi védelmet kérelmezők lakosságarányos száma (egymillió lakosra vetítve 9 421 kérelmező az Eurostat rendelkezésre álló adatai alapján) Svédországot követően Ausztriában volt a második legmagasabb az Európai Unióban.
            
         
               (8)
            
            
               Ez a jelenlegi helyzet jelentős terhet ró az osztrák menekültügyi rendszerre, ami súlyos következményekkel jár a befogadási körülményekre és a menekültügyi rendszer kérelmek elbírálásával kapcsolatos ügyintézési képességére.
            
         
               (9)
            
            
               Az Ausztriában jelenleg uralkodó migrációs helyzet és a nemzetközi védelem iránti kérelmek elbírálása, valamint az egyértelműen nemzetközi védelemre szoruló személyek megfelelő befogadási körülményeinek biztosítása terén jelentkező nyomás ezért indokolttá teszi az (EU) 2015/1601 határozat szerint Ausztriára jutó kérelmezői létszám 30 %-a, azaz 1 065 kérelmező áthelyezésének ideiglenes, egyéves időtartamra történő felfüggesztését.
            
         
               (10)
            
            
               Az ideiglenes felfüggesztés ideje alatt Ausztria továbbra is köteles a kérelmezői létszám fennmaradó részének gyors ütemű és rendszeres áthelyezését fogadni.
            
         
               (11)
            
            
               Ausztria helyzetét figyelembe véve az áthelyezésnek a kérelmezői létszám 30 %-a áthelyezésének egy évig tartó felfüggesztése elegendő és arányos válaszintézkedésnek tekinthető. A kérelmezői létszám fennmaradó részének áthelyezésére irányadó határidőnek az (EU) 2015/1601 határozat 13. cikkének (2) bekezdésében említett időpontot követő meghosszabbítása nem lenne indokolt. Elengedhetetlen, hogy az Olaszországból és Görögországból történő áthelyezésre 2017. szeptember 26-ig, gyors ütemben és rendszeresen kerüljön sor, Olaszországnak és Görögországnak a jelenlegi szükséghelyzetre tekintettel történő hatékony támogatása érdekében.
            
         
               (12)
            
            
               Mivel e határozat céljait a tagállamok nem tudják kielégítően megvalósítani, az Unió szintjén azonban az intézkedés terjedelme és hatásai miatt e célok jobban megvalósíthatók, az Unió intézkedéseket hozhat az EUSZ 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a határozat nem lépi túl az e célok eléréséhez szükséges mértéket.
            
         
               (13)
            
            
               Ez a határozat tiszteletben tartja az alapvető jogokat, és szem előtt tartja az Európai Unió Alapjogi Chartája által elismert elveket.
            
         
               (14)
            
            
               Az Egyesült Királyság nem vesz részt az (EU) 2015/1601 határozatban. Az Egyesült Királyság ezért nem vesz részt ennek a határozatnak az elfogadásában, az rá nézve nem kötelező és nem alkalmazandó.
            
         
               (15)
            
            
               Írország részt vesz az (EU) 2015/1601 határozatban, ezért Írország részt vesz ennek – az (EU) 2015/1601 határozatot végrehajtó – határozatnak az elfogadásában és alkalmazásában.
            
         
               (16)
            
            
               Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.
            
         
               (17)
            
            
               A helyzet sürgősségére tekintettel indokolt, hogy ez a határozat az Európai Unió Hivatalos Lapjában való kihirdetését követő napon lépjen hatályba,
            
         ELFOGADTA EZT A HATÁROZATOT:
   1. cikk
   Az (EU) 2015/1601 határozat szerint Ausztriába áthelyezendő kérelmezők közül 1 065 kérelmező Ausztriába való áthelyezését 2017. március 11-ig fel kell függeszteni.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2016. március 10-én.
      
         
            a Tanács részéről
         
         
            az elnök
         
         K.H.D.M. DIJKHOFF
      
   
   
      (1)  HL L 248., 2015.9.24., 80. o.
   
   
      (2)  A Tanács (EU) 2015/1523 határozata (2015. szeptember 14.) a nemzetközi védelem területén Olaszország és Görögország érdekében elfogadott átmeneti intézkedések megállapításáról (HL L 239., 2015.9.15., 146. o.).